Nóg ŉ universiteit skort lesings opDie ingang na die Tweede Laan-kampus van NMU. Foto: NMU Die Nelson Mandela-Universiteit in Port Elizabeth het Donderdag gesê akademiese bedrywighede is tot verdere kennisgewing opgeskort nadat studente die ingange van dié instansie se Suid- en Noordkampus versper het. Dit is die tweede dag van protesaksie vandeesweek op dié kampus oor klasgeld en registrasie. Die studente is glo ongelukkig aangesien sommiges nie by die universiteit kon registreer nie weens agterstallige klasgelde, hoewel die regering gratis tersiêre opleiding vir studente van arm huishoudings belowe het. Zandile Mbabela, woordvoerder van die universiteit, het gesê die universiteit sal ŉ bestaande interdik op betogende studente afdwing wat aktiwiteite op die kampus ontwrig. Volgens Mbabela word ontwrigtings nié geduld nie aangesien die universiteit verplig is om die regte van personeel, studente en alle ander belanghebbendes te beskerm. “Die interdik is gemik op die beskerming van die regte van al die universiteit se belanghebbendes – diegene wat toegang tot die universiteit wil verkry om te werk of hul studies voort te sit, sowel as diegene wat hul reg tot protesaksie in ooreenstemming met die voorgeskrewe voorwaardes uitoefen,” het sy gesê. Mbabela het gesê ŉ werkgroep is verlede jaar saamgestel wat bestaan uit verteenwoordigers van die universiteitsbestuur en studenteleiers met die doel om maatreëls in te stel vir uitdagings wat die universiteit mag teëkom. Sy het gesê die werkgroep vergader gereeld, met die mees onlangse vergadering wat Dinsdag plaasgevind het. “Geen kwessies is tydens dié vergadering geopper wat studente glo nié tans aandag geniet nie en daar is geen kwessies geopper wat tot die onderbreking van universiteitsbedrywighede en akademiese aktiwiteite gelei het nie,” het Mbabela gesê. Sy het gesê dat dit dus verbasend is dat studente nou ingange versper. Maroela Media het vroeër berig lesings is verlede maand ook by ander universiteite opgeskort nadat studente grootliks ontevrede was oor universiteite reg oor die land se hantering van agterstallige skuld, asook ŉ gebrek aan finansiering deur die nasionale finansiële hulpskema vir studente (NSFAS). Daar is ook ontevredenheid rakende behuising en vervoer.